Il-Ministru għall-Ġustizzja Owen Bonnici ilbieraħ fil-Parlament għamel apoloġija formali f’isem is-soċjetà Maltija lil persuna li kienet tieħu d-droga iżda li issa rriformat. Ir-raġel, li ħareġ mill-vizzju u bena ħajtu mill-ġdid wara ħames snin ma jmissx droga u anke jgħin lil vittmi oħra, jista’ jeħel sa sitt xhur ħabs skont sentenza tal-qorti li ngħatat nhar il-Ġimgħa. Meta tkellem fl-aġġornament, il-Ministru Bonnici qal li l-individwu bagħatlu e-mail fejn urih l-effetti tad-dewmien tal-ġustizzja. Ir-raġel ilu f’relazzjoni tliet snin u nofs, bl-għajnuna ta’ missieru se jixtru dar, u l-koppja qed tistenna tarbija. Dr Bonnici qal li persuna li rriformat ruħha għandha tingħata l-għajnuna u mhux tintefa’ l-ħabs. Tenna li l-gvern wasal biex joħroġ White Paper dwar il-liġijiet li għandhom x’jaqsmu mad-droga għax mhux se jiddejjaq imiss problemi “jaħirqu” u joffri l-għajnuna kollha lil min jeħtieġha.